b'\n_START_ARTICLE_\nVstop \xc5\xa0panije v Evropsko unijo\n_START_PARAGRAPH_\n\xc5\xa0panija je 1. januarja 1986 uradno podpisala pogodbo in vstopila v Evropsko unijo. Proces sprejema \xc5\xa0panije v Evropsko unijo se je za\xc4\x8del poleti 1977 in je trajal skoraj celo desetletje. \xc5\xa0panija se je soo\xc4\x8dala s \xc5\xa1tevilnimi te\xc5\xbeavami in ovirami, ki jih je morala premagati, preden je vstopila. Vstop je pomenil re\xc5\xa1itev za \xc5\xa0panijo, to je bila pot do modernizacije.\n_START_SECTION_\nZa\xc4\x8detki\n_START_PARAGRAPH_\nLeta 1962 je \xc5\xa1panska vlada prvi\xc4\x8d predlo\xc5\xbeila pro\xc5\xa1njo za \xc4\x8dlanstvo, da bi postala \xc4\x8dlanica in zaveznica Evropske unije. Vendar pa zaradi svoje preteklosti, zaradi diktatorialnega re\xc5\xbeima, niso pri\xc5\xa1li do nobenega dogovora. Ostale dr\xc5\xbeave \xc4\x8dlanice niso \xc5\xbeelele sodelovati z dr\xc5\xbeavo, ki se je \xc5\xa1e vedno borila s posledicami diktature.\xc2\xa0_NEWLINE_Leta 1964 je \xc5\xa0panija zaprosila za pogodbo o trgovski izmenjavi (\xc5\xa1pansko Convenio de intercambio comercial), vendar brez uspeha. \xc5\xa0ele leta 1970 je podpisala trgovski sporazum (\xc5\xa1pansko Acuerdo comercial preferencial).\n_START_SECTION_\nPogajanja\n_START_PARAGRAPH_\nPo volitvah leta 1977, ki so bile prve svobodne volitve v \xc5\xa0paniji po Francovi diktaturi, so dr\xc5\xbeave \xc4\x8dlanice Evropske unije za\xc4\x8dele s pogajanji. \xc5\xa0panija je \xc5\xbeelela dose\xc4\x8di dogovor v \xc4\x8dim kraj\xc5\xa1em \xc4\x8dasu, ki bi ustrezal obema stranema, vendar ji ni uspelo. Proces integracije v Evropsko unijo se je zavlekel zaradi \xc5\xa1tevilnih ekonomskih in politi\xc4\x8dnih te\xc5\xbeav. Tako so pogajanja trajala skoraj deset let, saj so bili postopki vmes velikokrat prekinjeni in ustavljeni.\n_START_SECTION_\nVstop v zvezo NATO\n_START_PARAGRAPH_\nLeta 1982 je \xc5\xa0panija, pod vlado Leopolda Calva Sotela, vstopila v zvezo NATO.\n_START_SECTION_\nPogodba in akt o pristopu v Evropsko unijo\n_START_PARAGRAPH_\nPod taktirko Ministra za zunanje zadeve, Fernanda Mor\xc3\xa1na, so se leta 1984 pogajanja pribli\xc5\xbeevala koncu. Junija 1985 je \xc5\xa0panija uradno podpisala pogodbo in akt o pristopu v Evropsko unijo (\xc5\xa1pansko Tratado y acto de adhesi\xc3\xb3n a la Comunidad Europea) v Kraljevi pala\xc4\x8di v Madridu. In tako je s 1. januarjem 1986 postala \xc4\x8dlanica Evropske unije. To je bil zgodovinski dan za \xc5\xa0panijo. S tem korakom se je za\xc4\x8dela razvijati, izbolj\xc5\xa1ala je svojo ekonomijo in odprla se je zunanjim trgom._NEWLINE_Vstop v Evropsko Unijo je pomenil konec tranzicije in demokracijo v polnem pomenu.'